Write a continuation for this paragraph - 朕蒙皇考仁宗睿皇帝覆載隆恩。付畀神器。臨御天下。盈三十年。仰維列聖家法。一以敬天法祖勤政愛民為本。自維薄德。敢不朝乾夕惕。惟日孜孜。故自御極至今。凡披覽章奏。引對臣工。旰食宵衣。三十年如一日。不敢自暇自逸。並躬行節儉為天下先。嗣位之初。即頒手諭。首戒聲色貨利。一切遊觀玩好。稍涉侈靡之事。禁絕勿為。此薄海臣民所共見。溯自西陲小蠢。出師撻伐。旋致敉平。何敢自矜武略。迨後東南瀕海之區。因貿易而啟紛爭
。朕惟古之君子。愛人為大。何忍無辜赤子。慘罹鋒鏑。是用捐小忿。成大信。綏疆柔遠。於今十載。卒使毒焰自消。民夷各安生理。此朕孳孳愛民之隱衷。至今日而庶堪共諒者也。至水旱成災。朕竊自愧致累吾民。昕夕憂勞。不惜特發帑金。拯民疾苦。凡疆臣請蠲請賑。無不立沛恩施。從未屯膏靳澤。己飢己溺之懷。亦中外所共見。侍奉皇太后已及卅年。娛志承歡。敬謹罔懈。慎終盡禮差免愆尤。朕體氣素強。自上年春夏之交。偶爾違和。加意調攝。總未復元。去臘還宮後。痛遭大行皇太后大事。擗踴摧傷。漸形虧弱。邇來氣益上逆。病勢日臻。追維在位歷三十年。壽登六十有九。亦復何憾。顧念統緒至重。亟宜慎簡元良。纘承大業。本日卯刻。特召宗人府宗令、御前大臣、軍機大臣、內務府大臣、親降硃筆諭旨。立皇四子奕詝為皇太子。並諭王大臣等同心贊輔。無恤其他。乃降旨甫經半日。神氣漸散。豈非天乎。皇太子秉性仁孝。植德貞醇。必能欽承付託。其即皇帝位以嗣大統。天生民而立之君。使司牧之。惟刻矢憂勤惕勵。於以知人安民。永保我丕丕基。至於觀人之法。鑑空衡平。妍媸輕重自見。惟無私乃克有濟。兼願中外文武臣僚。精白乃心。各勤厥職。用輔嗣皇帝郅隆之治。則朕懷益慰矣。喪服仍依舊制二十七日而除。佈告天下。鹹使聞知。